Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 25. rujna 2011.

32(87)2011.

Evanđelje Mt 21,28-32
Predomisli se i ode. Carinici i bludnice pretekoše vas u kraljevstvo Božje.
Čitanje svetog Evanđelja po Mateju
U ono vrijeme: Reče Isus glavarima svećeničkim i starješinama narodnim: »Što vam se čini? Čovjek neki imao dva sina. Priđe prvomu i reče: ‘Sinko, hajde danas na posao u vinograd!’ On odgovori: ‘Neću!’ No poslije se predomisli i ode. Priđe i drugomu pa mu reče isto tako. A on odgovori: ‘Evo me, gospodaru!’ i ne ode. Koji od te dvojice izvrši volju očevu?« Kažu: »Onaj prvi.« Nato će im Isus: »Zaista, kažem vam, carinici i bludnice pretekoše vas u kraljevstvo Božje! Doista, Ivan dođe k vama putem pravednosti i vi mu ne povjerovaste, a carinici mu i bludnice povjerovaše. Vi pak, makar to vidjeste, ni kasnije se ne predomisliste da mu povjerujete.«
Riječ Gospodnja.

Ljudi su sposobni za obraćenje
Razdori
Ima trenutaka u kojima ja kao otac stojim pred mojom djecom i, šutke, sam sebi govorim: „Udahni-izdahni- ostani sasvim miran!". Na izgled jednostavno pitanje, molba za pomoć, ili potporu u svagdanjem poslu može postati razlogom svađe, jer tu je netko tko je svojim mislima sasvim drugdje, jedva prisluškuje mrmljajući „da, da", a onda nastavlja ono što on smatra važnijim.
DM

OBEĆANJA I IZVRŠENJA (Mt 21,28-32)
Živimo u svijetu i društvu lijepih fraza i obećanja. Živimo civilizaciju reklame i ponude. Što je s izvršenjima? Na riječi je svatko dobar i plemenito opredijeljen. Danas u ovo reklamno vrijeme sve se pretvorilo u riječ i pohvalu. Sve se prodaje i time uljepšava. Nitko nije na riječima za mržnju, za ratove, za svađe... Svi smo za ljubav i plemenitost – na riječima. Ali opet, kao da više ne vrijedi ljudska riječ, kao da iza nje ne treba stajati čovjek cijelim svojim dostojanstvom.
Znači li i danas riječ čovjeka koji ju izriče ili nešto drugo? Nažalost, konstatacija je općenita da se osoba ne izjednačuje sa svojom riječi. U našoj tradiciji riječ je vrednovana. Ona je bila kao čovjekov brk, čovjekov ponos. Tko nije držao do svoje riječi nije bio čovjek. Što je od svega toga ostalo danas? Svi mi imamo iskustva da je puno lakše izreći lijepe i dobre riječi negoli učiniti lijepe i plemenite čine. Tako je uvijek bilo, kako vidimo i iz današnjeg Evanđelja.
To je kušnja svakoga od nas, svakoga čovjeka. I toga treba biti svjestan i nastojati da ne ostanemo samo na lijepim riječima i reklamama. Netko reče da je zadnje vrijeme humanističko samo na riječima ali ne na djelu. Kao da školovanje nauči riječima i na riječima opredjeljenje, ali vrlo slabo ili barem neadekvatno provođenje u djelo riječi. Da li je veća opasnost čovjeku teoretičaru, školovanom, da ostane samo na riječima, negoli neškolovanom čovjeku? Kršćanin i lijepe riječi.
Lijepa riječ otvara nebeska vrata, kaže narodna poslovica. Međutim, kao da ju Isus demantira, na prvi pogled. No, On također vrednuje lijepu riječ, ali traži da budemo identični lijepoj riječi. Ovo isto hoće reći i poslovica. Ona vrednuje lijepu riječ koja je izraz nutrine čovjekove. Lijepu riječ treba pratiti djelo, život. Takva identičnost, izgleda, da je bila jedino kod Isusa Krista, dok kod nas drugih ljudi uvijek postoji raskorak između riječi i djela.
Znale su zabluditi civilizacije zavodeći se lijepim riječima i obećanjima koja nisu slijedila djela i život. Koliko je ljudi zavedeno baš lijepim riječima, koliko prevara i svih nesreća iz lijepih riječi bez ikakvih djela?! Svi mi nasjednemo lijepim riječima, a i drugi su nasjeli našim lijepim riječima. Lijepa riječ koju prate plemenita djela – ideal je.
Krist govori o vjernicima koji su na riječima i vjerom opredijeljeni za dobro i plemenitost, za ljubav, a od svega tog ne učine ništa. Svoje riječi ne pretvaraju u djela. Riječ treba postati tijelo, pa je tek tada spasiteljska, kao i sam Isus Krist. Kao da su kršćani, radi svoje vjere, skloni lakom prihvaćanju i neizvršavanju obećanja. Normalnije im je prihvatiti i ne izvršiti nego li ne prihvatiti a izvršiti. Ova druga varijanta je češća kod "nevjernika" negoli kod vjernika.
Vjernici sve iz Evanđelja prihvaćaju, ali ne izvršavaju. Je li to farizeizam, koji Isus odbacuje i osuđuje? Farizejština i jest ta koja lijepo prihvaća i ne izvršava. Farizeizam nije licemjerje niti laž. Farizeizam je, skoro bi se moglo reći, karakterna crta. Lijepa reklama iz koje ne stoji odgovarajuća stvarnost. Isusu se više sviđao svjestan grješnik nego li lažan pravednik. Koliko li ima ljudi koji 'ne prihvaćaju' ni Evanđelje, ni kršćansko vjerovanje (ljubi Boga i bližnjega svoga), ali koji u svojem životu ostvaruju Isusov poziv.
Kršćanstvo je uvijek bilo na plemenitim riječima, ali nažalost uvijek nije bilo na stvarnim djelima prema riječima. Koliko lažnosti u našem bratstvu, zajedništvu...? Božja je milost, pomoć, koji ispunjavaju riječi i ostvaruju djela Božja, tj. djela ljubavi i dobrote. Najidealnije bi bilo da imamo riječi prvoga sina i djela drugoga – iz današnjeg Evanđelja.
Najlošije je kad nema ni riječi ni djela! Isus je Riječ koja je postala Tijelo (Djelo). Na to smo svi pozvani. Marjan Jurčević

26. nedjelja kroz godinu A (Mt 21,28-32)
Gospodine, žeže Tvoja riječ. Prispodoba o dva sina i danas snažno govori. Svaki je čovjek kao prvi ili drugi sin, ili - tijekom života malo prvi, malo drugi sin. A Ti si onaj koji neprestano zoveš u svoj vinograd - u svako doba, u svako vrijeme života.
Često sam prvi sin. Učinio je Tvoju volju, premda mu je prvi odgovor bio grub. Ti si kazao: Neće se spasiti oni koji samo govore Gospodine! Gospodine!, nego oni koji vrše volju Božju. Utješen sam što ne računaš moje buntovne misli, krive riječi, i što mi još uvijek vjeruješ.
A još sam češće drugi sin. On je odgovorio: Evo me, a nije otišao u vinograd. Koliko sam puta kazao: odričem se grijeha, a onda iznevjerujem zadanu vjernost Tebi. Moje predanje je tako slabo. Želio bih biti svjedokom Tvoje ljubavi u svijetu... a tko pored mene tu ljubav osjeća?
Mogao bih nizati cijeli život: život obećanja i nevjere, čekanja i praznih riječi... Ono jedino što smijem reći s pouzdanjem u Tvoju dobrotu je hvala što primaš i obraćenog grješnika. S tom nadom iščekujem svaki, pa i onaj posljednji Tvoj poziv, vjerujući da će Tvoja milost pobijediti.
Priredio: Dario Miletić

Meditacija poslije pričesti
I crne ovce daju mlijeko i vunu
I dolazili su k Isusu carinici i grješnici da ga čuju. Farizeji su se zbog toga srdili i govorili:
»On se druži sa grješnicima, čak i jede s njima.«
(Lk 15,1)
Možda te nazivaju crnom ovcom.
Možda plešeš izvan takta.
Možda si svuda neugodan.
Možda nikome ne daješ pravo.
Možda svatko ima nešto ti prigovoriti.
Možda se i sam osjećaš kao crna ovca,
možda si sam neugodan i nezgrapan.
Možda imaš nešto na sebi
što stalno bijes drugih na tebe navlači.
Možda si neko dijete briga
u svojoj obitelji.
Možda si stvarno crna ovca.
Koliko god sebe vidiš crnim
koliko god da te drugi mogu crnim prikazati
i kad bi ti sam trebao biti
crna ovca,
onda je jedno sigurno:
i crne ovce daju mlijeko
i toplu vunu za odijelo iz godine u godinu...
Klemens Nodewald

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 25. IX. XXVI. Nedjelja kroz godinu, Aurelija Zlata
Ponedjeljak: 26. IX: Kuzma i Damjan
Utorak 27. IX. Sv. Vinko, zaštitnik naših sestara - molitva sv. Anti
Srijeda 28. IX. Većeslav, Lovro
Četvrtak 29. IX. Sv. Arkanđeli: Gabrijel, Mihael i Rafael – TREĆOREDCI U SV. Mihovila imaju mise u 7 u 8,30 u 10 i 18 sati
Petak 30. IX. Sv. Jeronim zaštitnik naše Provincije Misa u 7 i 19 sati
Subota 1. X Terezija od Djeteta Isusa Trodnevnica sv. Frani u 19 sati - Listopadska pobožnost u 18,30 sati
Nedjelja 2. X. XXVII. Nedjelja kroz godinu, Anđeli čuvari
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .
Krunicu molimo svaki dan u 18,30 sati. LISTOPADSKA POBOŽNOST

PODNO GRIJANJE U CRKVI SV. FRANE
25. rujna 2011. Bogu hvala i svima hvala za pomoć pri uređenju poda crkve a sada podnog grijanja. Ovoga tjedna postavljeni su rezervoari za vodu i slijedi puštanje u pogon cijelog sistema. Primili smo 500 KN. Hvala. Molimo Vas da nam pomognete prema svojim mogućnostima.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)